**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2023 թվականի դրույքաչափերը սահմանելու մասին» Հայաստանի Հանրապետության Շիրակի մարզի Գյումրի համայնքի ավագանու որոշման նախագծի վերաբերյալ**

***«Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2023 թվականի դրույքաչափերը սահմանելու մասին» Հայաստանի Հանրապետության Շիրակի մարզի Գյումրի համայնքի ավագանու որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.***

1. Նախագծի նախաբանում «Տեղական տուրքերի և վճարների մասին» բառերը անհրաժեշտ է գրել չակերտների մեջ:

2. Նախագծի 2-րդ կետի 1-ին ենթակետի համաձայն՝ սույն որոշմամբ հաստատված **հավելվածի 1-ի կետի** 2-րդ ենթակետի «բ» պարբերությունով սահմանված դրույքաչափը անհրաժեշտ է հաշվարկել՝ կիրառելով 2.0 գործակից, իսկ «գ» և «դ» պարբերությունով սահմանված դրույքաչափերը անհրաժեշտ էհաշվարկել կիրառելով 3.0 գործակից:

Նախագծի 2-րդ կետի 2-րդ ենթակետի համաձայն՝ **11-րդ կետի 2-րդ և 3-րդ** ենթակետերով սահմանված դրույքաչափերը անհրաժեշտ էհաշվարկել՝ կիրառելով 0,75 գործակից, իսկ 4-րդ ենթակետով սահմանված դրույքաչափը հաշվարկել՝ կիրառելով 0,50 գործակից:

Միևնույն ժամանակ՝ Նախագծի Հավելվածի 4-րդ կետի 4-րդ ենթակետի համաձայն՝ համայնքի վարչական տարածքում օրենքով և այլ իրավական ակտերով սահմանված պահանջները բավարարող լցավորման յուրաքանչյուր կայանում հեղուկվառելիքի վաճառքի թույլտվության համար` օրացուցային տարվա *համար սահմանված է* ***երեք հարյուր հազար դրամ****,* մինչդեռ՝ «Տեղական տուրքերի և վճարների մասին» օրենքի 12-րդ հոդվածի 1-ին մասի 4-րդ կետի համաձայն՝ համայնքի վարչական տարածքում օրենքով և այլ իրավական ակտերով սահմանված պահանջները բավարարող լցավորման յուրաքանչյուր կայանում հեղուկ վառելիքի վաճառքի թույլտվության համար սահմանված է օրացուցային տարվա համար՝ ***երկու հարյուր հազար դրամ:*** Նկատի ունենալով, որ սույն դրույքաչափի հաշվարկման համար գործակից չի կիրառվում՝ Նախագծում անհրաժեշտ է տեղական տուրքի դրույքաչափը համապատասխանեցնել «Տեղական տուրքերի և վճարների մասին» օրենքով սահմանված դրույքաչափերին:

Անհրաժեշտ ենք համարում նշել, որ Նախագծով նախատեսված դրույքաչափերի և «Տեղական տուրքերի և վճարների մասին» օրենքով սահմանված դրույքաչափերի անհամապատասխանություն առկա է նաև Նախագծի հավելվածի *4.1, 4.2, 8, 9, 12, 18, 19* կետերում, ուստի, նկատի ունենալով վերոգրալը, Նախագիծը անհրաժեշտ է վերանայել սույն խնդիրների համատեքստում:

3. Հիմք ընդունելով «Նորմատիվ իրավական ակտերի մասին» օրենքի 14-րդ հոդվածի պահանջները՝ ըստ որի *«Ենթաօրենսդրական նորմատիվ իրավական ակտերում դրույթները շարադրվում են հերթական համար ունեցող կետերի տեսքով: Կետերը կարող են բաժանվել միայն համարակալված ենթակետերի, իսկ ենթակետերը` միայն համարակալված պարբերությունների:* ***Կետերը*** *համարակալվում են արաբական թվանշաններով, որոնք տեքստից բաժանվում են* ***միջակետով****:* ***Ենթակետերը*** *համարակալվում են արաբական թվանշաններով, որոնք տեքստից բաժանվում են* ***փակագծով****: Պարբերությունները համարակալվում են հայերենի այբուբենի փոքրատառերով, որոնք տեքստից բաժանվում են միջակետով:»՝* հավելվածի 41-րդ կետում անհրաժեշտ է փակագիծը փոխարինել «.» կետադրական նշանով:

**Իրավական ակտերի փորձաքննության**

**գործակալության պետ`**



**ԷՄԻԼՄԱՐԳԱՐՅԱՆ**